gl en gl lt gl gl gl es en gl es es gl es es gl gl en en pt gl gl gl gl gl gl gl gl gl gl es es es gl gl ro gl es gl gl ca es es gl gl es es gl gl es es es gl es es gl gl es gl gl gl es es pt gl es
HOMENAXE NO CGAI AO CINEASTA FRANCISCO REGUEIRO | Academia Galega do Audiovisual
Hoxe luns día 22 de xuño (20.30 horas) o CGAI, en colaboración coa Asociación Española de Historiadores del Cine (AEHC) homenaxea ao cineasta español Francisco Regueiro (Valladolid, 1934) cunha mesa redonda na que estará presente él xunto aos historiadores Julio Pérez Perucha e os galegos José Luis Castro de Paz e Xosé Nogueira. Logo se proxectará a película DUERME, DUERME, MÍ AMOR (1974). A entrada é gratuíta. A homenaxe proseguirá con proxeccións ata o xoves día 25.
“Caricaturista no seu Valladolid natal, futbolista (extremo esquerdo), debuxante (no vertebral semanario “La Codorniz”), escritor (Premio Sésamo en 1961), cultivador da pintura durante as súas longas e obrigadas estancias nos seus cuarteis de inverno. Francisco Regueiro (1934) licenciouse en Dirección no IIEC-EOC en 1962 co seu xerminativo exabrupto Sor Angelina, virgen (1962) (que case lle custa non ser aprobado por unhas estupefactas autoridades académicas), breve peza que condensa algunhas características da súa cosmovisión: o desacougante marco familiar, a hostil contorna social e a represión relixiosa.
Debutante no cine industrial coa máis cautelosa El buen amor (1963), sosegada crónica minimalista dunha desalentadora excursión por cuxos intersticios narrativos se coan escintileos de feroz negrura, o seu seguinte filme (Amador, 1965), distanciado pero agre retrato dun asasino de mulleres, constituíuse en involuntario modelo reducido do desenvolvemento da primeira fase da súa carreira: pertinazmente mutilado, cortado e retorcido por unha indignada Censura (e que non se resolvera a desaparecelo é índice das contradicións existentes entre aperturistas e carcereiros no seo das institucións cinematográficas da época) o filme chegou ás pantallas tan desconxuntado como certo personaxe da browniana Freaks.
Escarmentado, Regueiro intentou conciliar a súa xustamente áspera mirada coas conveniencias cinematográficas da época (e do produtor Elías Querejeta), alumando, en precario equilibrio, Si volvemos a vernos (1967).Quizais persuadido de ter a súa disposición unha capacidade de manobra que lle evitara molestas componendas, Regueiro móvese cara a un corrosivo radicalismo tan intempestivo como inconveniente, tendo en conta o período de progresiva, e violenta, descomposición franquista no que se substancia: Me enveneno de azules (1969) aborda o estrafalario retrato familiar dun candidato ao parricidio; Carta de amor de un asesino (1972) postula o crime en serie como emanación natural da sociedade provinciana, atrabiliaria reflexión que encolerizou ao seu produtor (Querejeta); Duerme, duerme, mi amor (1974), vehícula unha irrisoria mirada sobre a institución matrimonial entendida como territorio brumoso, dominio do absurdo, condensador de pulsións homicidas e lugar xeométrico de insatisfaccións e desarraigamento; a insólita Las bodas de Blanca (1975) retoma desafogadamente o abaneo matrimonial.
Primeiro resultado de tan corrosivas proposicións: películas sen estrear ou presentadas en pésimas datas do verán e en marxinais circuítos de reestrea, cando non aparecidas con sensible atraso. Segundo: Regueiro é desaloxado do territorio do cine español durante dez longos anos.
A construción dun estilo concordante cun firmamento así materializarase coa mirada posta nunhas conspicuas tradicións hispánicas (crueldade, picaresca, esperpento) que serán reconsideradas a través dunha heterodoxa mestura de sequidade castelá e desenvoltura surrealista. De Quevedo a Valle, de Goya a Solana, e perdón polo tópico, Regueiro executa unha volta de porca, producindo oxidadas raspaduras como residuo, sobre a canónica formulación esperpéntica: a observación e o asombro moral despénanse sobre a realidade que circunda a Regueiro: a disolvente irrisión do resultado atínxenos directa e indiscriminadamente, somerxéndonos na fantasmagoría.
Así se manifesta con agresiva torsura en Padre Nuestro (1985), Diario de invierno (1988) e Madregilda (1993). Nada máis previsible que a AEHC lle concedera a Regueiro a súa Medalla de Honra no ano 2006 (na compaña doutro cineasta esquinado: J.L. Romero Marchent). E igualmente que o noso home leve outros quince anos expulsado dos dominios do cine español”.      Julio Pérez Perucha, presidente da AEHC
Luns 22 de xuño (20.30 horas)
DUERME, DUERME, MI AMOR
Dirección: Francisco Regueiro. Guión: Manuel Ruiz Castillo, Esmeralda Adam e Francisco Regueiro. Produción: Goya Films. Fotografía: Raúl Pérez Cubero. Intérpretes: José Luis López Vázquez, María José Alfonso, Rafaela Aparicio, Laly Soldevila, Manuel Alexandre. Duración: 90 minutos.
Mario, un tímido e discreto profesor, faise millonario por un premio de lotaría. Pero a súa muller, Amparo, alporizada pola angustia da existencia, non lle deixa nin artellar palabra polo que Mario non pode comunicar a fortuna. Emparentada coa tamén maxistral ¡Vivan los novios! (1969) de Berlanga, Regueiro propón un brillante esperpento ou comedia bárbara chea de imaxinación, frescura, ferocidade, compoñentes surrealistas e escenas gozosas, cunha memorable voda pola que asistimos exemplarmente ao proceso amoroso completo (ata a ruptura) e un colofón incisivo ata na composición musical, a canción de Felipe Campuzano cantada por Las Grecas “Te estoy amando locamente”.
Martes 23 (20.30 horas)
Dirección: Francisco Regueiro. Guión: Francisco Regueiro e Ángel Fernández Santos. Produción: Road Movies Filmproduktion (Alemaña), Gémini Films (Francia), Marea Films e Tornasol Films (España). Fotografía: José Luis López Linares. Intérpretes: José Sacristán, Juan Echanove, Juan Luis Galiardo. Duración: 105 minutos.
A influencia da película Gilda (1946) e a partida de mus habitual de catro vellos coñecidos da campaña en África, entre eles Francisco Franco, marcan o retorno de Regueiro ao pesadelo da ditadura, simbolizado no ditador e confrades como Millán Astray, nunha fantasía surrealista produto dunha visita nocturna, a que Regueiro lle confesa ao seu guionista Ángel Fernández Santos: “Teño unha imaxe: é Franco perseguídome polas noites”. Goya, Valle-Inclán, Buñuel, a figura autoritaria do pai, unha mostra do perfecto e íntegro enraizamento do autor nas vetas culturais máis proveitosas. Premios para Regueiro e Echanove en San Sebastián, así como o Goya ao mellor actor para o propio Echanove pola súa encarnación de Franco.
Mércores 24 (20.30 horas)
Dirección e guión: Francisco Regueiro. Produción: I.I.E.C. Fotografía: Víctor Monreal. Intérpretes: Concha Gómez, T. Angelines Nuevo. Duración: 26 minutos.
Práctica realizada no Instituto de Investigaciones y Experiencias Cinematográficas (I.I.E.C.) no curso 1961/1962 onde se funden xa moitos dos elementos que iluminan o cine de Regueiro. Por medio do fugaz regreso de Sor Angelina á súa casa asistimos a un axustado retrato de familia que fai brotar todos os fantasmas, desde a figura do pai e a importancia do núcleo familiar ata o desarraigamento. Constrinxido o tempo, expresado en espazos mínimos e representativos, Regueiro foxe da fragmentación visual na procura de unidade, mesmo con planos longos. De Zurbarán a Berceo ollamos toda unha significativa tradición cultural que o apoia.
Dirección: Francisco Regueiro. Guión: Francisco Regueiro, Angelino Fons, Manuel López Yubero e J.C. Lagneau, sobre unha narración curta de Francisco Regueiro. Produción: Jet Films (España) e Champs Elysées Productions (Francia). Fotografía: Francisco Sempere. Intérpretes: Maurice Ronet, Amparo Soler Leal, Yelena Samarina. Duración: 98 minutos.
Amador, sedutor asasino de mulleres vaga por cidades ao tempo que intima con amantes diferentes, amparándose de cando en vez no domicilio dunha vella tía que o consente. Preso dun pasado familiar non asumido, namórase de Laura. Segunda longametraxe de Regueiro, relato negro e lírico, disección radical de tantas represións, acosado pola censura, que bebe das páxinas d’“El Caso”, do Archibaldo de la Cruz de Buñuel e de mitos como Don Juan e Landrú, chegando a presentarse no Festival de Cannes. Maurice Ronet, acabado de saír d’El fuego fatuo (Louis Malle, 1964), está acompañado por un elenco de excelentes secundarios (José María Prada, María Asquerino ou María Luisa Ponte).
Xoves 25 (20.30 horas)
CARTA DE AMOR DE UN ASESINO
Dirección e guión: Francisco Regueiro. Produción: Elías Querejeta PC. Fotografía: Luis Cuadrado. Intérpretes: Serena Vergano, José Calvo, José Luis López Vázquez, Rosa María Mateo. Duración: 86 minutos.
Produto dun acto de desesperación, un cincuentón, Antonio Gómez, comete unha matanza nunha cafetaría dunha cidade de provincias. Oculto, buscado polas autoridades, escribe unha carta amorosa dunha especial sensiblidade a Blanca, a xove directora da biblioteca municipal. Insólito e poético documento sobre o amor e a soidade inconsolable, unha película chea de misterio que indaga no irracional da nosa conduta. Próxima a moitos dos tráxicos, extremos e persoais guións que Regueiro deixa inéditos, Carta de amor de un asesino inxustamente xamais chegou a ter estrea comercial, censurada, paralizada polo seu propio produtor, Elías Querejeta.
Archivos Elegir el mes septiembre 2022 agosto 2022 julio 2022 junio 2022 mayo 2022 abril 2022 marzo 2022 febrero 2022 enero 2022 diciembre 2021 noviembre 2021 octubre 2021 septiembre 2021 agosto 2021 julio 2021 junio 2021 mayo 2021 abril 2021 marzo 2021 febrero 2021 enero 2021 diciembre 2020 noviembre 2020 octubre 2020 septiembre 2020 agosto 2020 julio 2020 junio 2020 mayo 2020 abril 2020 marzo 2020 febrero 2020 enero 2020 diciembre 2019 noviembre 2019 octubre 2019 septiembre 2019 junio 2019 mayo 2019 abril 2019 marzo 2019 febrero 2019 enero 2019 diciembre 2018 noviembre 2018 octubre 2018 septiembre 2018 agosto 2018 junio 2018 mayo 2018 marzo 2018 febrero 2018 enero 2018 diciembre 2017 noviembre 2017 octubre 2017 junio 2017 marzo 2017 febrero 2017 enero 2017 diciembre 2016 noviembre 2016 octubre 2016 septiembre 2016 julio 2016 junio 2016 mayo 2016 abril 2016 marzo 2016 febrero 2016 enero 2016 diciembre 2015 noviembre 2015 octubre 2015 septiembre 2015 julio 2015 junio 2015 mayo 2015 abril 2015 marzo 2015 febrero 2015 enero 2015 diciembre 2014 noviembre 2014 octubre 2014 septiembre 2014 agosto 2014 julio 2014 junio 2014 mayo 2014 abril 2014 marzo 2014 febrero 2014 enero 2014 diciembre 2013 noviembre 2013 octubre 2013 septiembre 2013 agosto 2013 julio 2013 junio 2013 mayo 2013 abril 2013 febrero 2013 enero 2013 diciembre 2012 noviembre 2012 octubre 2012 septiembre 2012 agosto 2012 julio 2012 junio 2012 mayo 2012 abril 2012 marzo 2012 febrero 2012 enero 2012 diciembre 2011 noviembre 2011 octubre 2011 septiembre 2011 agosto 2011 julio 2011 junio 2011 mayo 2011 abril 2011 marzo 2011 febrero 2011 enero 2011 diciembre 2010 noviembre 2010 octubre 2010 septiembre 2010 agosto 2010 julio 2010 junio 2010 mayo 2010 abril 2010 marzo 2010 febrero 2010 enero 2010 diciembre 2009 noviembre 2009 octubre 2009 septiembre 2009 agosto 2009 julio 2009 junio 2009 mayo 2009 abril 2009 marzo 2009 febrero 2009 enero 2009 diciembre 2008 noviembre 2008 octubre 2008 septiembre 2008 agosto 2008 julio 2008 junio 2008 mayo 2008 abril 2008 marzo 2008 febrero 2008 enero 2008 diciembre 2007 noviembre 2007 octubre 2007 julio 2007 junio 2007 mayo 2007 abril 2007 marzo 2007 febrero 2007 enero 2007 diciembre 2006 noviembre 2006 octubre 2006 septiembre 2006 agosto 2006 junio 2006 marzo 2006 febrero 2006 enero 2006 diciembre 2005 noviembre 2005 octubre 2005 septiembre 2005 julio 2005 junio 2005 mayo 2005 abril 2005 marzo 2005 febrero 2005 enero 2005 diciembre 2004 noviembre 2004 septiembre 2004 julio 2004 junio 2004 mayo 2004 diciembre 2001
Centro Ágora, Lugar da Gramela, 17 15010 A Coruña info@academiagalegadoaudiovisual.gal 981 227 701 / 981 208 393
Horario de atención al público: de lunes a viernes de 9:00 a 16:00
Horario de verano (de junio a septiembre): de lunes a jueves de 9.00 a 15.00h
Página web creada por cleventy.com